De fem finalister har glædet sig, siden de i august blev overrasket af vært Morten Pedholt, der kunne fortælle dem, at de i år er blandt de nominerede til Årets Nordjyde. I aften bliver spændingen endelig udløst, og vi finder ud af, hvem der bliver Årets Nordjyde 2021. Det sker klokken 19.45 ved et storslået gallashow på Vendsyssel Teater, som du kan se på TV2 Nord Salto, tv2nord.dk og facebook. Fem værdige finalister Hvem der skal løbe med titlen, æren, statuetten og de 50.000 kroner, det kan du være med til at afgøre hjemme fra din stue - det bliver nemlig afgjort ved en SMS-afstemning torsdag aften, mens showet bliver sendt direkte. Og de fem kandidater har på hver deres måde gjort sig fortjent til titlen som Årets Nordjyde 2021. Den første kandidat er Alexander Møller Nielsen . Den 17-årige fra Elling knokler i sin fritid for at samle penge ind til kræftramte børn. Det har han blandt andet gjort ved at arrangere virtuelle motionsløb med projektet ”Danmark for Børnecancerfonden”. Den anden kandidat er Lotte Hall . De seneste fem år har hun opbygget MadOasen i Hjørring – et projekt, som indsamler og uddeler overskudsmad fra dagligvareforretninger. På den måde hjælper hun økonomisk pressede nordjyder og mindsker madspild. Vores tredje kandidat er et par – Gitte og Kristian Mosgaard . I femten år har parret sammen drevet Farstrup Vildtpleje. Her hjælper de nødstedte dyr, samtidig med at de skaber rum til at nordjyder med forskellige udfordringer kan arbejde i vildtplejen. Den fjerde kandidat er Henrik Fenneberg . Gennem foreningen VeteranOasen hjælper han nordjyske veteraner, der har været udsendt til konfliktområder i udlandet. Senest har han stået i spidsen for byggeriet af et fysisk værested for veteranerne i Kaas. Vores femte og sidste kandidat er Kirsten Agger . I 31 år har hun stået i spidsen for Sognets Dagligstue i Thisted. Et sted, hvor der altid er kaffe på kanden, og hvor ældre, enlige og ensomme kan mødes og knytte bånd med andre. Et storslået festshow Det er klokken 19.45 i aften, det bliver afgjort, hvem der bliver Årets Nordjyde. Vi fejrer dem alle med et storslået gallashow med masser af god underholdning på programmet Du kan glæde dig til at møde: Troels Gustavsen Gennem en årrække har Troels Gustavsen optrådt under navnet NOAH og leveret hit efter hit til de danske radiostationer. Nu udkommer han med nyt, dansksproget popmusik under sit borgerlige navn Troels Gustavsen. Senest har hans nye nummer ”Lykkelig Fortabt” indtaget de danske hitlister hen over sommeren, og det er nogle af de nye numre, Troels Gustavsen har med på scenen til Årets Nordjyde. Chief 1 De fleste kender Chief 1 som frontfigur og medlem af den banebrydende rapgruppe Rockers By Choice, der brød igennem i 1980erne med hittet ”Engel”. De seneste år er Chief 1 vendt tilbage til de danske scener som solist med dansksproget popmusik, og han er kendt som en energibombe på scenen. I 2021 medvirkede han desuden i det danske Melodi Grand Prix sammen med Thomas Buttenschøn med nummeret ”Højt over skyerne”. Trine Gadeberg og Pelle Mens resten af Danmark har været lukket inde på grund af coronapandemien, så har Trine Gadeberg foldet sig ud som den folkekære Pelle på fem og et halvt år, der gang på gang giver danskerne sandheden om alt lige fra coronaregler til konflikten i Afghanistan. Det er blandt andet sket i videoer, der er blevet virale hit på de sociale medier. Til Årets Nordjyde har Pelle helt nye historier med i ærmet. Sangeren og skuespilleren Trine Gadeberg, der i år var en del af Hjørring Revyen, vil desuden gå på scenen og synge - akkompagneret af pianist og kapelmester i Hjørring Revyen Henrik Baloo Andersen. Vingard Den nordjyske sangerinde Tine Vingaard, der spiller under artistnavnet Vingard, er også med på scenen til Årets Nordjyde. I en alder af blot ni år startede hun med at skrive sange og kom hurtigt ud og spille på de lokale scener i Nordjylland. Senest har hun vundet Band Battle og kan dermed kalde sig Årets Nordjyske Band. Årets Nordjyde kan ses på TV2 Nord Salto, tv2nord.dk og facebook klokken 19.45.

Referat:
Torsdag aften bliver det endelig afgjort, hvem af de fem nominerede, der bliver Årets Nordjyde. De bliver alle fejret ved et brag af en festaften, og du kan se det hele her på TV2 Nord.